এবেল মৰিল সঁচা, কিন্তু গণিতৰ বুৰঞ্জীত আজিও এবেল জীয়াই আছে। 2002 চনৰ পহিলা জানুৱাৰীত এবেলৰ সোঁৱৰণত প্ৰতিষ্ঠা কৰা হয় ‘ নীলছ হেনৰিক এবেল পুঁজি ’ । এই পুঁজিৰ পৰাই প্ৰতিবছৰে গণিতৰ ক্ষেত্ৰখনলৈ আগবঢ়োৱা উৎকৃষ্ট অৱদানৰ বাবে ‘ নৰৱেজিয়ান অকাদেমি আৱ ছায়েঞ্চ এণ্ড লেটাছ ’ এ প্ৰদান কৰে ‘ এবেল পুৰস্কাৰ ’ । যিটো পুৰস্কাৰক গণিতৰ নোবেল বুলি কোৱা হয়। বৰ্তমান সময়ত এই পুৰস্কাৰৰ মূল্য 6 নিযুত নৰৱেইজিয়ান ক্ৰনাৰ, প্ৰায় 7,50,000 ইউৰো। 2010 বৰ্ষৰ ‘ এবেল পুৰস্কাৰ ’ লাভ কৰিছিল আমেৰিকান গণিতজ্ঞ জন টৰেঞ্চ টেট ’ ৱে। 85 বছৰীয়া এই গণিতজ্ঞজনে সম্প্ৰতি টেক্সাছ বিশ্ববিদ্যালয়ৰ পৰা অৱসৰ লৈছে। গণিতৰ জগতত যাক জনা যায় সংখ্যাতত্ত্বৰ গেলিলিঅ ’ হিছাপে। সংখ্যাতত্ত্বৰ জগতখনলৈ এই স্বনামধন্য গণিতজ্ঞজনে আগবঢ়োৱা অভূতপূৰ্ব বৰঙণিৰ বাবে এই বঁটাৰে বিভূষিত হৈছে। 2010 চনৰ 25 মে ’ ৰ দিনা অ ’ ছলো চহৰত অনুষ্ঠিত বিশাল গাণিতিক সমাৰোহত টেট ’ ক ‘ এবেল পুৰস্কাৰ ’ প্ৰদান কৰা হয়। আনহাতে 2011 বৰ্ষৰ এই পুৰস্কাৰ লাভ কৰিছে জন মিল্নৰে৷ সংস্থিতি বিজ্ঞান (Topology), জ্যামিতি আৰু বীজগণিতলৈ আগবঢ়োৱা অনবদ্য অবদানৰ বাবে তেখেতলৈ এই পুৰস্কাৰ আগবঢ়োৱা হৈছে৷ 1962 চনত মাত্ৰ 31 বছৰ বয়সতে মিল্নৰে ফিল্ড্ছ মেডেলো লাভ কৰিছিল৷ ইয়াৰোপৰি তেখেতে আন বহুতো সন্মানীয় পুৰস্কাৰ লাভ কৰাৰ লগতে তেখেতৰ নামেৰেই বিভিন্ন ধাৰণা, উপপাদ্য আদি অভিহিত কৰা হৈছে৷ গণিতৰ ছাত্ৰ হিছাপে নীলছ হেনৰিক এবেল নামৰ এই অমৃততেজা গণিতজ্ঞজনলৈ জনাইছোঁ সহস্ৰ প্ৰণাম। যিজনে নিজৰ তেজোময় যৌৱনক উছৰ্গা কৰি থৈ গৈছে গণিতৰ জগতখনলৈ। ——————————— লেখক: - ধ্ৰুৱজ্যোতি শইকীয়া, শিৱসাগৰ মহাবিদ্যালয়। ——————————— [ad #ad-2]